РЕГЛАМЕНТ (ЕС) № 344/2013 НА КОМИСИЯТА
от 4 април 2013 година
за изменение на приложения II, III, V и VI към Регламент (ЕО) № 1223/2009 на Европейския парламент и на Съвета относно козметичните продукти
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1223/2009 на Европейския парламент и на Съвета от 30 ноември 2009 г. за козметичните продукти (1), и по-специално член 31, параграфи 1 и 2 от него,
като има предвид, че:
(1)
Регламент (ЕО) № 1223/2009 ще се прилага от 11 юли 2013 г. и ще замени Директива 76/768/ЕИО на Съвета от 27 юли 1976 г. относно сближаването на законодателствата на държавите-членки, свързани с козметични продукти (2). За да се гарантира обаче плавен преход, на стопанските субекти се разрешава да пускат на пазара козметични продукти, които са в съответствие с Регламент (ЕО) № 1223/2009, преди датата на прилагане на последния.
(2)
Приложенията към Регламент (ЕО) № 1223/2009 отразяват напредъка на науката към момента на приемане от Комисията на предложението за посочения регламент на 5 февруари 2008 г. След посочената дата приложенията към Директива 76/768/ЕИО бяха неколкократно изменяни.
(3)
С някои от измененията на приложенията към Директива 76/768/ЕИО се целеше да се ограничат възможните рискове за здравето на човека и поради това с тях бяха въведени необходимите мерки за защита на общественото здраве. В интерес на правната яснота и поради това, че е налице възможност за установяване на съответствие с Регламент (ЕО) № 1223/2009 преди 11 юли 2013 г. вместо установяване на такова с Директива 76/768/ЕИО, е необходимо да се изменят приложенията към Регламент (ЕО) № 1223/2009 с цел осигуряване на високо равнище на защита на общественото здраве.
(4)
Освен това с някои от измененията на приложенията към Директива 76/768/ЕИО посочените приложения бяха пригодени към техническия и научния прогрес, като същевременно бе осигурена защита на общественото здраве. В резултат на това приложенията към Директива 76/768/ЕИО понастоящем отговарят на техническия и научния прогрес в по-голяма степен, отколкото тези към Регламент (ЕО) № 1223/2009. Поради това е необходимо да се въведат посочените изменение и в приложенията към Регламент (ЕО) № 1223/2009.
(5)
В някои случаи веществата не са определени по отношение на международно признатите номенклатури, като например Международната номенклатура на козметичните съставки (INCI). Те обаче се идентифицират чрез техните парфюмерийни наименования. Ето защо е подходящо да се укажат парфюмерийните наименования в колона „в“ на приложение III („Общоприето наименование съгласно справочника на съставките“).
(6)
Поради това Регламент (ЕО) № 1223/2009 следва да бъде съответно изменен.
(7)
Мерките, предвидени в настоящия регламент, са в съответствие със становището на Постоянния комитет по козметичните препарати,
ПРИЕ НАСТОЯЩИЯ РЕГЛАМЕНТ:
Член 1
Приложения II, III, V и VI към Регламент (ЕО) № 1223/2009 се изменят в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 11 юли 2013 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 4 април 2013 година.